L'Ajuntament de Sagunt presenta les diferents accions que està duent a terme durant la crisi de la COVID-19 al Consell Econòmic i Social
22 d’abril 2020

​ ![](/media/afycnvzf/57-c_rueda-de-prensa-ampliacion-covid19-1.jpg)

L'alcalde de Sagunt, Darío Moreno, ha comunicat que l'Ajuntament de Sagunt s'ha reunit amb el Consell Econòmic i Social (CES) per a presentar les diferents mesures econòmiques que s'estan duent a terme durant la crisi de la COVID-19 i així fer d'este col·lectiu un vehicle més de les negociacions, discussions i propostes per a arribar a acords en matèria econòmica com ja es fa amb l'Oposició i altres agents socials. Així ho ha fet saber l'alcalde en la roda de premsa celebrada hui en el consistori i retransmesa en directe pel canal de Youtube del Gabinet de Comunicació de l'Ajuntament de Sagunt en la qual a més ha parlat d'altres assumptes.

Tal com ha explicat l'alcalde, abans d'esta trobada des de l'Alcaldia ja s'havien mantingut contactes informals amb diferents agents socials del municipi, però «**consideràvem que era important formalitzar eixe canal perquè ens arribara la informació i perquè nosaltres poguérem comunicar a tots els agents socials d'una forma igualitària**». Com ha explicat l'alcalde, «**esta és la primera de moltes reunions del CES que tindrem de manera periòdica, precisament la setmana que ve tornarem a reunir-nos abans del ple per a poder parlar, entre altres assumptes, del romanent que dedicarem a servicis socials, pla d'ocupació i el pla d'ajuda a pimes i autònoms**».

Un dels assumptes tractats en el CES va ser el referent al pagament de les factures pendents a proveïdors. L'alcalde ha recordat que este assumpte es va tractar en l'últim Ple i els departaments d'Intervenció i de Tresoreria ja està treballant a fer eixos pagaments de la manera més ràpida possible. A més, ha informat que este esforç extra està xifrat en més de 1,5 milions d'euros que s'han pagat en estes últimes setmanes i que s'arribarà als 2 milions d'euros. «**Este assumpte es continuarà tractant en el Ple d'abril i totes aquelles factures que siga necessari que passen per Junta de Govern també s'intentaran accelerar per a fer-ne el pagament perquè entenem que si parlem en general d'un pla d'ajudes per a injectar liquiditat en la nostra economia i evitar el tancament d'empreses, és necessari començar per la nostra pròpia gestió interna**», ha explicat l'alcalde.

**El repartiment de màscares per correu ja ha començat**

A més d'este assumpte, el primer edil ha recordat que des d'ahir s'estan repartint via correu ordinari les màscares que l'Ajuntament de Sagunt va adquirir per a la ciutadania del municipi. En este sentit ha fet una crida a la tranquil·litat ja que el repartiment s'està fent alfabèticament i només a les primeres residències, concretament tres unitats per llar, amb el que en els pròxims dies arribaran als domicilis. També ha recordat que estes màscares, homologades i certificades amb un alt percentatge de filtració, seran per a utilitzar-les en casos excepcionals ja que continuem en un estat de confinament.

Quant a altres servicis a la ciutadania durant l'Estat d'Alarma, l'alcalde ha informat que el projecte pilot de repartiment d'encaminadors en Racó de l'Horta (bajo vías) de part de la Generalitat, s'ha ampliat a Baladre després de negociacions amb les diferents conselleries per a arribar a més de 100 famílies amb necessitats tecnològiques del parc públic d'habitatge de la Generalitat.

![](/media/qi5ez1i3/57-c_rueda-de-prensa-ampliacion-covid19-21.jpg)  
 

Així mateix, des del departament de Serveis Socials s'ha recordat que segueixen actius els servicis d'intermediació per a aquelles persones que tinguen problemes amb les seues hipoteques i de mediació familiar per a persones que necessiten resoldre algun conflicte familiar o de convivència. En estes circumstàncies de confinament social, estos servicis es realitzaran via correu electrònic hipotecaria@medicion.icav.es i contromediacion@mediacion.es ja que es gestiona des de l'Il·lustre Col·legi d'Advocats de València i per a qualsevol dubte continua estant actiu el departament de Serveis Socials a través del 96 265 58 82.

Quant a assumptes gestionats per la Policia Local de Sagunt, el primer edil ha manifestat que amb la Comunitat Islàmica es recomana establir el tancament exprés de les mesquites i altres centres de culte, així com se suspenen els resos col·lectius per a lluitar contra la propagació del virus. Estes mesures que s'han pres pel començament del Ramadà establixen també que els resos s'hauran de fer a casa i que les comunicacions de l'Imant amb els seus fidels es faran a través de les xarxes socials.

En un altre ordre de coses, la Policia Local ha adaptat el programa d'Educació Viària i Seguretat davant de la COVID-19 amb un calendari de contingut en línia de diferents activitats que s'aniran publicant durant 7 setmanes en xarxes socials i estarà destinat a l'alumnat d'infantil, primària, secundària i educació especial.

**Altres iniciatives culturals i educatives**

A més de totes estes mesures, l'alcalde ha informat d'altres iniciatives que diferents departaments municipals estan duent a terme durant estes setmanes.

D'una banda, els departaments d'Educació i d'Universitat Popular volen fer un regal a la població més xicoteta del municipi amb l'elaboració d'un vídeo que la població adulta realitzarà a les seues cases contant un conte o una rondalla. Estos enregistraments s'enviaran a psicologos@aytosagunto.es perquè l'Ajuntament edite el vídeo complet i el publique en xarxes socials.

D'altra banda, la Regidoria de Joventut i Infància han posat en marxa dos iniciatives. La primera, dirigida al públic infantil, es tracta de conéixer les mascotes que són part de les famílies, per això s'anima a enviar fotografies de les mascotes o dibuixos i explicar coses divertides, el seu nom, alguna cosa que els caracteritze o com és el seu menjar favorit. La segona, va dirigida al públic major de 14 anys i té relació amb el festival Splash de còmic ja que per a participar cal crear una vinyeta en clau d'humor sobre el confinament. Estes creacions s'enviaran a joventut@aytosagunto.es i es publicaran en les xarxes socials del departament. A més, les obres podran ser exposades en el festival Splash que se celebrarà en un futur.

![](/media/1iwgrxpp/57-c_rueda-de-prensa-ampliacion-covid19-40.jpg) 

D’altra banda, el regidor de l'Equip de Govern, Pepe Gil, ha destacat que l'Ajuntament no para de treballar per a intentar que el funcionament d'esta institució no cessa i, en este sentit, ha agraït el treball de les delegacions de les quals ell és regidor, com són el Servici Municipal d'Informàtica i Manteniment, així com Aigües de Sagunt que esta setmana ha tornat a posar en marxa les obres paralitzada a causa d'esta crisi. Per al regidor, «**és important seguir amb este ritme d'inversions perquè garantix que les empreses tinguen treball i els treballadors puguen mantindre el pols de l'activitat econòmica de la ciutat**».

A més, el regidor ha agraït la ciutadania de Sagunt i de la comarca «**per ser tan responsables i no provocar una situació de desbordament a l'Hospital de Sagunt**», i ha recordat que hem de seguir en eixa línia per a garantir que els servicis sanitaris puguen donar atenció adequada a tota la ciutadania.

D'altra banda, l'alcalde de Sagunt, Darío Moreno, i el regidor de l'Equip de Govern, Pepe Gil han recordat que s'està treballant per dur a terme el pla d'ocupació, així com les ajudes a pimes i autònoms i a servicis socials, i que es dedicarà una part a les empreses xicotetes de servicis o construcció de la ciutat per a fer treballs que fan falta i que cal acabar.

Finalment l'alcalde ha informat que ja són més de 150 els domicilis als quals es presta servici des del voluntariat i que la xifra de voluntaris i voluntàries continua creixent i arriba ja quasi a les 300 persones apuntades en este servici.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-presenta-les-diferents-accions-que-esta-duent-a-terme-durant-la-crisi-de-la-covid-19-al-consell-economic-i-social/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-presenta-les-diferents-accions-que-esta-duent-a-terme-durant-la-crisi-de-la-covid-19-al-consell-economic-i-social/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-presenta-les-diferents-accions-que-esta-duent-a-terme-durant-la-crisi-de-la-covid-19-al-consell-economic-i-social/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-presenta-les-diferents-accions-que-esta-duent-a-terme-durant-la-crisi-de-la-covid-19-al-consell-economic-i-social/)